নতুন আশা নিয়ে দেশের মানুষ ২০১১ সালকে বরণ করলেও বছরটিজুড়ে পেয়েছে হতাশার খবর। উৎসাহ-উদ্দীপনা নিয়ে মানুষ ২০১১ সালের সূর্যোদয়ে যে হিসাবের খাতা খুলেছিল, বছরের শেষ সূর্যাস্তের সময় এসে তাদের সেই হিসাব মেলেনি। পুরনো বছরটি বাংলাদেশের মানুষকে স্বস্তি দিতে পারেনি। সারাটি বছর কেটেছে উদ্বেগ-উৎকণ্ঠায়। মানুষকে শুনতে হয়েছে কোনো না কোনো দুঃসংবাদ। হত্যা, সংঘর্ষ, দুর্ঘটনা, বিরোধী মতের প্রতি দমন-পীড়নসহ নানা দুঃসংবাদের মধ্য দিয়ে কেটেছে সারা বছর। নিত্যপ্রয়োজনীয় দ্রব্যমূল্যের লাগামহীন ঊর্ধ্বগতিতে নিষ্পেষিত হতে হয়েছে সাধারণ মানুষকে। সর্বশেষ জ্বালানি তেলের দাম বাড়ানোর সংবাদ নিয়ে শেষ করতে হয়েছে বছরটিকে। কোনো ধরনের ঘোষণা ছাড়াই ২৯ ডিসেম্বর মধ্যরাতে সব ধরনের জ্বালানি তেলের দাম লিটারপ্রতি ৫ টাকা বাড়ানো হয়। এর আগে ১২ নভেম্বরও গভীর রাতে তেলের দাম আরেকদফা বাড়ানো হয়েছিল। বছরের আলোচিত ঘটনার মধ্যে ছিল সংবিধানে পঞ্চদশ সংশোধনী সংযোজনের মাধ্যমে তত্ত্বাবধায়ক সরকারপদ্ধতি বাতিল, শেয়ারবাজার লুটপাট, গুপ্তহত্যা, পদ্মাসেতু নির্মাণে দুর্নীতি, ফালানীসহ বিএসএফ কর্তৃক নিরীহ বাংলাদেশীদের গুলি করে হত্যা, ঢাকা দ্বিখণ্ডিত বা ডিসিসি ভাগ, গ্রামীণ ব্যাংক থেকে ড. মুহাম্মদ ইউনূসকে অপসারণ, বাংলাদেশ থেকে মনমোহনের প্রাপ্তি, আড়িয়াল বিলে বিমানবন্দর নির্মাণ নিয়ে গণবিস্ফোরণ, পুলিশ হেফাজতে অ্যাডভোকেট এম ইউ আহমেদের মৃত্যু, সরকারের রোষানলের শিকার হয়ে ২৮৮ দিন জেলে নির্যাতন শেষে আমার দেশ সম্পাদক মাহমুদুর রহমানের মুক্তি, মিরসরাই ট্র্যাজেডি, জয়নুল আবদিন ফারুকের ওপর হামলা, খুনিকে রাষ্ট্রপতির ক্ষমা ইত্যাদি।